tartuNLP/wikipedia-smugri-20251201 huggingface dataset:
Somewhere High

Somewhere High on sallalaisen tyttötrion Stalingrad Cowgirlsin 19. syyskuuta 2007 julkaistu esikoisalbumi.
Albumi nousi Suomen virallisen listan sijalle 30.
Helen Stephens

Helen Herring Stephens (3. helmikuuta 1918 Fulton, Missouri – 17. tammikuuta 1994 Saint Louis, Missouri) oli yhdysvaltalainen yleisurheilija ja kaksinkertainen olympiavoittaja. Hän oli pituudeltaan 180 cm ja painoi kilpavuosinaan 72 kg. Lyhyen yleisurheilu-uransa jälkeen hän kilpaili koripallossa ja softballissa. Yleisurheilun pariin hän palasi veteraanikisoissa 1970-luvun lopulla.
Stephens voitti jo 17-vuotiaana vuonna 1935 Yhdysvaltain mestaruuden 100 metrillä ajalla 11,6 s. Stephens voitti 18-vuotiaana kaksi kultamitalia vuoden 1936 kesäolympialaisissa Berliinissä: hän juoksi 100 metrillä alkuerässä ajan 11,4 s sekä välierässä ja loppukilpailussa 11,5 s – kaikki myötätuulessa. Toisen kultamitalinsa hän sai 4 × 100 metrin viestijuoksussa, jossa Saksan maailmanennätysjoukkue pudotti kapulansa viimeisessä vaihdossa ja Yhdysvallat nousi voittoon ajalla 46,9 s. Samojen kisojen kiekonheitossa Stephens sijoittui yhdeksänneksi.
Berliinin 100 metrin kullan jälkeen Puolan lehdistö esitti väitteen, että Stephens oli mies. Väitteet taustalla oli se, että Stephens löi kisassa Puolaa edustaneen hallitsevan olympiavoittajan, amerikanpuolalaisen Stanislawa Walasiewiczin (Stella Walsh). Stephens joutui todistamaan testeissä olevansa nainen. Tapauksen ironia paljastui vasta vuosikymmeniä myöhemmin, kun Walasiewicz kuoli ampumavälikohtauksessa vuonna 1980 – Walasiewicz paljastui intersukupuoliseksi ja hänellä oli miehen sukuelimet.
Lloyd LaBeach

Lloyd Barrington LaBeach (28. kesäkuuta 1924 Panama, Panama – 17. helmikuuta 1999 New York, Yhdysvallat) oli panamalainen yleisurheilija. Hän voitti pronssia sadan metrin juoksussa ajalla 10,6 ja 200 metrin juoksussa ajalla 21,2 vuoden 1948 kesäolympialaisissa Lontoossa. Hän oli maansa ainoa olympiamitalisti vuoteen 2008 saakka, jolloin Irving Saladino voitti kultaa pituushypyssä.
Louise Ritter

Louise Dorothy Ritter (s. 18. helmikuuta 1958 Dallas, Texas) on entinen yhdysvaltalainen korkeushyppääjä. 
Ritter voitti korkeushypyn olympiakultaa vuoden 1988 Soulin kesäolympialaisissa. Lisäksi hän voitti kultaa Pan-Amerikan kisoissa 1979 ja saavutti pronssia Helsingin maailmanmestaruuskilpailuissa 1983. Rooman maailmanmestaruuskilpailuissa 1987 hän sijoittui kahdeksanneksi. Hän oli korkeushypyn Yhdysvaltain-mestari vuosina 1978, 1983 ja 1985–1986. 
Ritter hyppäsi ennätyksekseen 203 cm vuonna 1988. Tulos säilyi Yhdysvaltain ennätyksenä vuoteen 2010 asti, jolloin Chaunte Howard Lowe hyppäsi 204 cm.
Ritter valmistui Red Oak High Schoolista.
Let’s Dance

Let’s Dance voi tarkoittaa:
Musiikki:
Muut:
Akakallis

Akakallis () oli kreikkalaisessa mytologiassa Kreetan kuninkaan Minoksen ja Pasifaen tytär.
Kreetalaiset kertoivat Akakalliin synnyttäneen Kydonin, Kydonian perustajan, Hermeelle. Antoninus Liberalis kertoo Miletoksen olevan hänen poikansa, jonka hän sai suhteesta Apollonin kanssa. Akakallis hylkäsi lapsensa metsään pelätessään isäänsä, jossa sudet huolehtivat lapsesta kunnes paimenet ottivat Miletoksen hoiviinsa.
Apollodoros kutsuu Minoksen tytärtä nimellä "Akalle".
Iskukoukku

Iskukoukku on kalastusväline, joka soveltuu ympärivuotiseen käyttöön. Tavallisia saaliskaloja ovat hauki, made ja muut petokalat. Iskukoukun rakenteeseen kuuluvat syöttikoukku, siihen liitetty laukaisulaite ja jousen voimalla syöttikoukkua vasten kiinni iskeytyvä koukku, joka voi olla yksi- tai kaksihaarainen. Kun saaliskala yrittää ottaa syötin, koukku laukeaa ja kala tarttuu yleensä yläleuastaan kiinni. 
Syöttikoukku pistetään kiinni syöttikalan (esimerkiksi särki, ruutana tai pieni ahven) selkään. Iskukoukku kiinnitetään saaliskalan riuhtomisen kestävällä siimalla, langalla tai narulla keppiin tai kellukkeeseen, jonka avulla koukku asetetaan sopivaan syvyyteen pyyntiin. Laukaisulaitteen virittämisessä tulee noudattaa suurta varovaisuutta.
Aleksandr Grištšuk

Aleksandr Igorevitš Grištšuk (, s. 31. lokakuuta 1983) on venäläinen shakin suurmestari. 
Grištšuk pääsi vuoden 2000 shakin maailmanmestaruuskisoissa välieriin ja vuonna 2004 puolivälieriin. Vuoden 2005 FIDE:n maailmancupissa hän pääsi 10 parhaan joukkoon ja sitä kautta shakin maailmanmestaruusottelun kandidaattiturnaukseen. Siitä hän pääsi eteenpäin kahdeksan parhaan MM-turnaukseen Meksikossa 2007, jossa hän jäi viimeiseksi.
Grištšukin tiedetään olevan myös yksi parhaista pikashakin pelaajista maailmassa. Hän on pitänyt myös ICC:n ranking-ennätystä hallussaan. Vuonna 2006 hän voitti pikashakin maailmanmestaruuden Israelissa pidetyssä turnauksessa tuloksella 10½/15 ja toisen mestaruutensa 2012 Astanassa. Hän on voittanut myös pikashakin Moskovan mestaruuden 2008 ja 2009.
Grištšuk voitti vuonna 2009 arvostetun shakkiturnauksen Linaresissa. Hän saavutti saman pistemäärän Vasyl Ivantšukin kanssa, mutta sai voiton nimiinsä useampien voitettujen pelien ansiosta. Samana vuonna hän voitti shakin venäjänmestaruuden.
Kun Magnus Carlsen kieltäytyi osallistumasta vuoden 2011 MM-ehdokasotteluihin, Grištšuk korvasi hänet FIDE Grand Prix -turnausten suorituksensa perusteella. Hän kohtasi ensimmäisellä kierroksella Levon Aronianin. Neljä peliä päättyivät tasan pistein 2–2. Katkaisupeleissä Grištšuk oli parempi nopeassa shakissa pistein 2½–1½ ja eteni semifinaaleihin kohdatakseen Vladimir Kramnikin. Kaikki pitkät pelit Kramnikia vastaan päättyivät tasan, jonka jälkeen sama toistui nopeassa shakissa. Pikashakissa Grištšuk voitti ensimmäisen pelin ja toinen peli päättyi tasan, joten Grištšuk selviytyi finaaliin Boris Gelfandia vastaan. Kuuden pelin mittaisessa finaalissa Gelfand kukisti Grištšukin viimeisen pelin voitollaan, joten oikeuden haastaa Viswanathan Anand maailmanmestaruudesta vuonna 2012 sai Gelfand.
Henkilökohtainen elämä.
Grištšuk oli aiemmin naimisissa ukrainalaisen suurmestarin Natalja Žukovan kanssa. Grištšuk on osallistunut shakin ohella myös pokeriturnauksiin. Sittemmin hän avioitui Jekaterina Lagnon kanssa. Pariskunnalla on neljä lasta.
Esimerkkipeli.
Seuraavassa pelissä Grištšuk voittaa Jevgeni Barejevin vain seitsemässätoista siirrossa.
1.e4 e6 2. 4 d5 3.e5 c5 4.c3 Rc6 5.Rf3 Rh6 6.Ld3 cxd4 7.Lxh6 gxh6 8.cxd4 Ld7 9.Rc3 Db6 10.Lb5 Tg8 11.O-O Rxe5 12.Rxe5 Lxb5 13.Dh5 Tg7 14.Tfe1 Td8 15.Rxb5 Dxb5 16.Rxf7 Txf7 17.Txe6+ 1-0 musta luovutti
Peli olisi voinut jatkua esimerkiksi seuraavalla tavalla:
17...Le7 18.Txe7+ Kxe7 19.Te1+ Kd6 20.Dxf7 Dd7 21.Df6+ Kc7 22.Te7 voittaen kuningattaren tornista.
Karnaisten tietunneli

Karnaisten tietunneli on 2 230 metrin pituinen tunneli Lohjan Karnaisissa, Helsingin ja Turun välisellä valtatie 1:llä. Tunneli avattiin tammikuussa 2009 ja se on Suomen toiseksi pisin tietunneli. Kalliota tunnelitöissä louhittiin noin 630 000 kuutiometriä. Tunnelin urakoi Skanska Tekra Oy, jonka lisäksi rakentamisessa oli mukana slovakialainen Skanska BS.
Lohja–Muurla-moottoritieosuudelle rakennettiin kuusi muutakin tietunnelia, joiden yhteenlaskettu pituus on 5,2 kilometriä. Näin tunnelit muodostavat yli 10 prosenttia hankkeen kokonaispituudesta. Tunnelit ovat kaksoistunneleita, joissa vastakkaiset ajosuunnat on erotettu toisistaan. Tunnelit on numeroitu järjestyksessä Turun suunnasta lukien ja rinnakkaisilla tunneleilla on tunnuskirjaimet T (Turkuun) ja H (Helsinkiin) ajosuunnan mukaisesti.
Tunnelin piti avautua marraskuussa 2008, mutta sen turvallisuusjärjestelmien testaukset venyttivät avaamisen aikataulua. Lopulta tunneli saatiin avattua liikenteelle 28. tammikuuta 2009, joskin turvallisuusjärjestelmien testaamisen takia tie jouduttiin sulkemaan vielä muutamina viikonloppuina seuraavan kevään aikana.
Karnaisten tunneli oli Suomen pisin tietunneli vuoteen 2016 asti, jolloin Tampereen rantatunneli avattiin.
Onnettomuudet.
Huhtikuussa 2010 Turkua kohti ajanut henkilöauto törmäsi tunnelin suuaukolla olleeseen kiveen. Onnettomuudessa vältyttiin henkilövahingoilta, mutta Turkuun päin johtava tunneli suljettiin hetkellisesti kokonaan. 
Vuoden 2013 juhannuksena tunneliin oli päässyt jalankulkija, joka kuitenkin saatiin vahingoitta turvaan.
Joulukuussa 2016 kiviainesta kuljettaneen yhdistelmärekan taka-akselin renkaat syttyivät tuleen tunnelin Helsinkiin päin kulkevalla puolella. Palon johdosta tie oli tuntien ajan suljettuna. Henkilövahingoilta vältyttiin, mutta rekan perävaunu tuhoutui korjauskelvottomaksi.
William J. Mann

William J. Mann (s. Connecticut) on yhdysvaltalainen kirjailija, toimittaja ja elokuvahistorioitsija. Mann asuu Provincetownissa Massachusettssissa. Salanimellä Geoffrey Huntington hän on julkaissut nuorten kauhufantasiaa. 
Hänen teoksiaan ovat muun muassa "Yönsiiven velhot" (2003), "Demoninoita" (2004) ja "Verikuu" (2014).
Rožaje

Rožaje on kaupunki ja kunta Montenegron itäosassa, Bosnian rajalla. Vuoden 2003 väestönlaskennassa kunnan väkiluvuksi saatiin 22 693 asukasta, sen kaupunkikeskuksessa heistä asui 9 121. Kunnan asukkaista 82 % oli tuolloin etnisiä bosniakkeja. 
Rožaje tarjoaa matkailijoille talviurheilumahdollisuuksia sekä luontokohteita. Historiallisina nähtävyyksinä mainitaan Illyrian aikainen asutus, Kurtagican moskeija ja Ruzican kirkko.
Sara Simeoni

Sara Simeoni (s. 19. huhtikuuta 1953) on italialainen uransa päättänyt korkeushyppääjä. Hän voitti kesäolympialaisissa kerran kultaa (Moskova 1980) ja kahdesti hopeaa (Montréal 1976, Los Angeles 1984).
Simeoni ylitti vuonna 1978 kaikkien aikojen toisena naiskorkeushyppääjänä kahden metrin rajan tehdessään maailmanennätystuloksen 201 cm. Hän piti maailmanennätystä hallussaan vuoteen 1982 saakka; Italian-ennätyksenä hänen suorituksensa pysyi aina vuoteen 2007, jolloin Antonietta Di Martino rikkoi sen hyppäämällä ensin 202, sitten 203 cm.
Parhaana vuonnaan 1978 Simeoni voitti Euroopan mestaruuden Prahan EM-kilpailuissa. Hän kukisti aiemmin maailmanennätystä hallussaan pitäneen Rosemarie Ackermannin, joka hyppäsi kierähdystyylillä. Simeoni käytti uudempaa floppaustyyliä, joka noihin aikoihin alkoi syrjäyttää kierähdystä vallitsevana korkeushyppytyylinä. Simeoni sai ulkoratojen EM-pronssia Roomassa 1974 ja vielä Ateenassa 1982. Sisäratojen Euroopan-mestaruuden hän voitti neljä kertaa vuosien 1977–1981 aikana.
Rosemarie Ackermann

Rosemarie Ackermann (o.s. Witschas, s. 4. huhtikuuta 1952) on Itä-Saksaa edustanut korkeushyppääjä.
Ackermann oli ensimmäinen kaksi metriä hypännyt nainen (Länsi-Berliinissä 26. elokuuta 1977). Maailmanennätys hänellä oli hallussaan vuodesta 1974 kunnes Sara Simeoni rikkoi sen vuonna 1978.
Ackermann voitti Euroopan-mestaruuden 1974 maailmanennätystuloksella 195 cm. Ura huipentui olympiakultaan Montréalissa 1976 tuloksella 193 cm. Lisäksi hän saavutti EM-hopeaa Prahassa 1978 (tulos 199 cm) sekä sijoittui olympialaisissa seitsemänneksi Münchenissä 1972 (185 cm) ja neljänneksi Moskovassa 1980 (191 cm). Sisäratojen EM-kilpailuissa hän voitti kultaa Göteborgissa 1974 tuloksella 190 cm, Katowicessa 1975 tuloksella 192 cm ja Münchenissä 1976 tuloksella 192 cm.
United States Space &amp; Rocket Center

United States Space &amp; Rocket Center (usein myös U.S. Space and Rocket Center) yhdysvaltalainen yhdysvaltalaista avaruustoimintaa esittelevä museo
Sen perustamista esitti ensimmäisenä Wernher von Braun toimiessaan johtajana Marshall Space Flight Centerissä. Space &amp; Rocket Center sijaitseekin MSFC:n yhteydessä Huntsvillessä Alabamamassa. Se perustettiin 1970, kun Yhdysvaltain armeija lahjoitti sille maa-alueen Redstone Arsenalista. Museossa on esitteillä yli 1 500 raketti- ja avaruustekniikan esinettä.
Merkittäviä näyttelykappaleita.
Museossa järjestetään lukuisia väliaikaisia näyttelyitä ja siellä on erilaisia huvipuistomaisia laitteita, kuten Space Shot ja G-Force Accelerator sekä yksi alkuperäisistä Imax-elokuvateattereista, "Spacedome".
Davidson Center for Space Exploration.
Museoon rakennetussa uudessa Davidson Center for Space Explorationissa on esitteillä aito Saturn V -raketti.
Implikaatio

Implikaatio on kaksipaikkainen looginen konnektiivi, joka voidaan lukea ”jos…niin”. Implikaatio koostuu etujäsenestä ja takajäsenestä, joista edellinen implikoi eli ”sisältää” tai ”edellyttää” jälkimmäisen.
Logiikassa puhutaan yleensä materiaalisesta implikaatiosta, joka on totuusarvoltaan tosi, kun sen etujäsen on totuusarvoltaan epätosi tai takajäsen tosi. Sama voidaan ilmaista myös niin, että implikaatio on epätosi ainoastaan siinä tilanteessa, että sen etujäsen on tosi samalla kun sen takajäsen on epätosi – ”todesta ei seuraa epätosi”. Ekvivalenssista implikaatio eroaa siten, että ekvivalenssi (”jos ja vain jos…niin”) on tosi vain silloin, kun lauseet ovat joko molemmat tosia tai molemmat epätosia, implikaatio myös silloin, jos etujäsen (ehto) on epätosi mutta takajäsen tosi.
Tiukka implikaatio eroaa materiaalisesta siten, että siinä implikaatioon on liitetty välttämättömyys. Jos lauseiden P ja Q välillä vallitsee tiukka implikaatio, käytetään myös sanontoja, että P on "riittävä ehto" Q:lle ja Q taas "välttämätön ehto" P:lle.
Zamfara

Zamfara on Nigerian 36 osavaltiosta seitsemänneksi suurin sekä pinta-alaltaan että asukasluvultaan. Se sijaitsee maan luoteisosassa. Zamfaran pinta-ala on 39 762 neliökilometriä. Vuonna 2006 Zamfarassa oli 3 259 846 asukasta. 
Zamfaran pääkaupunki on Gusau. 
Šaria sai lainvoiman Zamfarassa tammikuussa 2000, ensimmäisenä Nigerian osavaltioista.
Zamfara on maanviljelysaluetta, jonka tärkeimpiä tuotteita ovat hirssi, maissi, riisi, maapähkinät, puuvilla, tupakka ja pavut.
Lyijymyrkytys tappoi yli sata lasta osavaltiossa maalis-kesäkuussa 2010. Neljän kylän asukkaat alkoivat sairastella työskenneltyään laittomissa kultakaivoksissa. Alueilla on suuria lyijykeskittymiä.
Lähde autoiluretkelle suureen etelän kanjoniin

Lähde autoiluretkelle suureen etelän kanjoniin – Kaikkien aikojen parhaat on suomalaismuusikko Kari Peitsamon toistaiseksi kattavin kokoelmalevy. Se julkaistiin vuonna 2003.
__notoc__
Kappaleet.
CD 2.
Kaikki sävellykset, sanoitukset ja sovitukset Kari Peitsamo, ellei toisin mainita.
S-IV

S-IV oli Saturn I -kantoraketin toinen vaihe. Siihen perustuvaa S-IVB -vaihetta käytettiin Saturn IB ja Saturn V raketeissa.
Phill Lewis

Phill Lewis (s. 4. syyskuuta 1968) on yhdysvaltalainen näyttelijä. Hänen tunnetuimpia roolisuorituksiaan on Herra Marion Moseby, tiukka ja ankara hotellin johtaja sarjoissa "Zackin ja Codyn viiden tähden elämää" ja "Viiden tähden merielämää". Lewis on myös vieraillut yhdessä "Frendit"-jaksossa. Hänellä oli sieppaajan rooli elokuvassa "Sisäinen sankari" ja rooli elokuvassa "I Spy".
Lewis oli myös mukana 2006 ja 2007 vuoden Disney Channel Gamesissa.
Ares V

Ares V (aiemmin Cargo Launch Vehicle tai CaLV) oli alkuvaiheessaan keskeytettyyn Nasan Project Constellation -ohjelmaan kuulunut rahdin kuljettamiseen kehitteillä ollut kantoraketti. Pian ohjelman keskeyttämisen jälkeen lanseerattu Space Launch System on pääpiirteissään jatkumoa Ares V:lle.
Suunnitelma.
Ares V -rakettia voidaan käyttää muun muassa tulevien moduulien nostoon ISS-avaruusasemalle. Sitä käytetään Altair-kuualuksen ja kiertoradalta poistumiseen tarvittavan EDS-rakettivaiheen laukaisuun Maan kiertoradalle. Kiertoradalla Ares I -raketilla laukaistu Orion-miehistökapseli telakoituu Altairiin.
Vuelta a Castilla y León

Vuelta a Castilla y León on maantiepyöräilyn etappikilpailu, joka käydään Espanjassa, Kastilia ja Leónin itsehallintoalueella. Se järjestettiin aiemmin yleensä maaliskuun lopulla tai huhtikuussa, vuodesta 2021 heinäkuussa. Kilpailu järjestettiin ensimmäisen kerran vuonna 1985 ja se on kuulunut "UCI Europe Tour" -sarjaan vuodesta 2005 lähtien. Kilpailun kategorialuokitus on 2.1. Vuonna 2021 kilpailu järjestettiin poikkeuksellisesti yksipäiväisenä.
Vuelta a Castilla y Leónin on voittanut moni kuuluisa pyöräilijä, kuten Miguel Indurain, Ángel Casero, Aleksandr Vinokurov ja Alberto Contador.
Trossingen

Trossingen on kaupunki Etelä-Saksassa Baden-Württembergin osavaltiossa. Kesäkuun 2022 lopussa siellä oli 17 409 asukasta.
Kaupunki tunnetaan ja musiikki- ja korkeakoulukaupunkina. Siellä toimii valtiollinen musiikkikorkeakoulu ja perinteisiä soitinvalmistajia, kuten Hohner, Christian Messner &amp; Co. sekä Württ. Harmonikafabrik Ch. WEISS.
Ystävyyskaupungit.
Trossingenilla on kolme ystävyyskaupunkia:
Michoud Assembly Facility

Michoud Assembly Facility (MAF) on Nasan omistama tehdas itäisessä New Orleansissa, Yhdysvaltain Louisianassa. Se on Lockheed Martin -yhtiön käytössä, joka rakentaa siellä avaruussukkuloiden ulkoisia tankkeja. Tehdas on maailman suurimpia. Sen pinta-ala 174 000 m² ja siellä työskentelee noin 2 000 ihmistä.
Historia.
Tehdas rakennettiin alun perin 1940 Michoudin kylään. Sitä käytettiin toisen maailmansodan aikaan vaneristen kuljetuslentokoneiden ja maihinnousuvälineistön valmistukseen. Korean sodan aikana siellä valmistettiin M4 Sherman- ja Patton-tankkeja.
Nasan hallintaan tehdas siirtyi 1961 ja sitä käytettiin Saturn V:n ensimmäisen vaiheen S-IC:n sekä Saturn IB:n ensimmäisen vaheen S-IB:n valmistamiseen. Nykyisin siellä valmistetaan avaruussukkuloiden ulkoisia tankkeja.
Hurrikaani Katrina.
Hurrikaani Katrina vahingoitti tehdasta ja peruutti työt saakka. Kaikki rakennukset ja sukkuloiden laitteistot selvisivät hurrikaanista ilman vakavia vaurioita, mutta päähallin katto rikkoutui ja pudonneet pirstaleet vaurioittivat yhtä ulkoista tankkia. Korjaustyöt etenivät odotettua nopeammin ja tehdas avattiin koko henkilökunnalle . 
Noin 30 Lockheed Martinin työntekijää jäi hurrikaani Katrinan aikana hoitamamaan pumppausjärjestelmiä, mikä luultavasti säästi tehtaan suuremmilta vahingoilta. Nämä työntekijät palkittiin sitten Nasan korkeilla tunnustuksilla.
Muuta ja tulevaa toimintaa.
Michoud Assembly Facilityssä on lukuisia muitakin toimijoita kuin Nasa ja Locheed Martin. Siellä on muun muassa USDA:n National Finance Center ja National Center for Advanced Manufacturing
Nasan suunnitelmana on käyttää Michoud Assembly Facilityä Ares I:n ja Ares V:n osien valmistamiseen.
Tämä ikuinen talvi

Tämä ikuinen talvi on metallimusiikkiyhtye Moonsorrow’n demo vuodelta 1998. Se uudelleenjulkaistiin omakustanne-EP:nä vuonna 2001. Demon avulla Moonsorrow sai solmittua levytyssopimuksen Plasmatica Recordsin kanssa . Demon teon aikana Ville Sorvalilla ei omien sanojensa mukaan ollut minkäänlaista laulutekniikkaa, minkä seurauksena hän menetti nauhoituksissa äänensä "käytännössä päiväksi".
Musiikki.
Tämän ikuisen talven musiikki on huomattavasti erilaista kuin Moonsorrow’n myöhemmillä julkaisuilla. Demolla yhtyeen tyyli muistuttaa folk metallin sijaan lähinnä black metallia. Vuoden 2001 uudelleenjulkaisu miksattiin uudelleen ja se sisälsi lisättyjä kuoro-osuuksia . Alkuperäistä demoa tehtäessä yhtyeessä ei myöskään ollut rumpalia, vaan rummut oli tehty rumpukoneella.
Matti Repo

Matti Tauno Antero Repo (s. 7. maaliskuuta 1959 Mikkeli) on Tampereen hiippakunnan seitsemäs piispa 1. kesäkuuta 2008 alkaen. Hänet valittiin virkaansa 26. maaliskuuta 2008. Koulutukseltaan Repo on teologian tohtori. Viimeksi ennen piispaksi tuloaan hän työskenteli Kirkkohallituksen ulkoasiain osaston teologisten asiain sihteerinä vuodesta 2002 lähtien.
Repo vihittiin papiksi vuonna 1985, ja hän toimi Tampereen Messukylän seurakunnan pastorina vuosina 1985–2002. Hän valmistui teologian lisensiaatiksi 1992, ja hänen tohtorinväitöksensä "Uskon lahja vai rakkauden päämäärä? Johann Arndtin käsitys vanhurskauttamisesta ja uniosta" tarkastettiin Helsingin yliopistossa vuonna 1997.
Repo on asunut vuodesta 2008 Tampereen piispantalossa. Hänen perheeseensä kuuluu vaimo ja neljä lasta.
Airbourne

Airbourne on vuonna 2003 perustettu australialainen hard rock -yhtye. Yhtye julkaisi ensimmäisen EP:nsä "Ready to Rock" vuonna 2004 ja ensimmäinen kokopitkä albumi "Runnin’ Wild" ilmestyi kesäkuussa 2007.
Historia.
Kahdeksan kappaletta sisältävä "Ready to Rock" -EP julkaistiin vuonna 2004. Vuonna 2005 bändi muutti Melbourneen. Myöhemmin samana vuonna he allekirjoittivat viiden albumin sopimuksen Capitol Recordsin kanssa. Yhtyeen ensimmäinen albumi, "Runnin’ Wild", julkaistiin Australiassa 23. kesäkuuta 2007. Heiltä on tähän asti ilmestynyt kolme singleä albumilta, ”Runnin’ Wild”, ”Too Much, Too Young, Too Fast” ja ”Diamond In The Rough”. Helmikuussa Capitol Records sanoi irti bändin levysopimuksen, mutta albumi julkaistiin siitä huolimatta Australiassa EMI:n kautta. 
Airbournen musiikkia on käytetty laajasti videopeleissä, muiden muassa "Burnout Paradisessa", , "NHL 09:ssä", "NHL 11:ssä" ja "NHL 14:ssä".
Face Dances

Face Dances on brittiläisen rockyhtye The Whon maaliskuussa 1981 julkaistu studioalbumi.
Vuonna 1978 menehtyneen alkuperäisen rumpalin Keith Moonin korvasi Kenney Jones, joka oli aikaisemmin soittanut muun muassa tunnetussa Small Faces -yhtyeessä.
Singlenä julkaistu avausraita ”You Better You Bet” oli suuri hitti Britanniassa nousten listan sijalle 9. Yhtye myös kutsuttiin esittämään kappale Top of the Pops -musiikkiohjelmaan. Itse albumi nousi Britanniassa listan sijalle 2. ja Yhdysvalloissa sijalle 4.
Albumin kansi sisältää maalauksia useilta eri taiteilijoilta, muun muassa Peter Blakelta, joka tunnetaan erityisesti The Beatlesin vuoden 1967 "Sgt. Pepper’s Lonely Hearts Club Band" -albumin kannen suunnittelijana. 
"Face Dances" sai runsaasti kielteisiä arvosteluita, eikä sitä yleensä lueta The Whon klassikkoalbumeiden joukkoon. Levyllä on silti ihailijansakin: esimerkiksi "The Boston Globe" -lehden kriitikon mielestä albumi oli The Whon paras sitten vuoden 1973 "Quadrophenia"-albumin. Myös yhtyeen solisti Roger Daltrey kertoi haastattelussa vuonna 1994 pitävänsä albumista.
Kappaleet.
A-puoli
B-puoli
Petteri Hakkarainen

Petteri Hakkarainen (s. 1967 Helsinki) on suomalainen kirjailija ja tietotekniikan kouluttaja. Hakkarainen on koulutukseltaan tradenomi. 
Hän on kirjoittanut nykykielisen humoristisen romaanin Kalevalasta nimeltään "Väinämöinen, vanhana syntynyt" (Johnny Kniga, 2004). 
Hakkaraisen toinen romaani on "Psykiatri Käävän vaimoharhat" (Reuna, 2014).
Arghul

Arghul (toisilta nimiltään argul, arghoul, arghool, argol tai yargol) on kansanomainen arabialainen kaksoisklarinetti. Historialtaan soitin on hyvin vanha, sen historia ulottuu ainakin antiikin aikaan. Pitt Rivers Museossa Oxfordissa on näytteillä Egyptiläinen kaksoisklarinetti, joka on ajoitettu vuoteen 800 eaa. Soitinta käytetään Egyptissä yhä nykyäänkin.
Arghulissa on kaksi soivaa ruokoputkea. Soiva osa on putkeen veistetty värisevä kieleke jota pidetään kokonaan suussa puhallettaessa.
Toinen kaksoisklarinetin pilleistä soittaa jatkuvaa taustaääntä, bordunaa, ja toisella pillillä soitetaan melodiaa. Sointi muistuttaa hiukan klarinettia ollen silti hieman räikeämpi ja kansanomaisempi.
Arghulissa on reiät sormille vain toisessa putkessa. Bordunan äänenkorkeutta pystyy muuttamaan säätämällä putken pituutta. Samantapaisessa egyptiläisessä mijwiz-klarinetissa (myös nimeltään midjweh) on molemmissa pilleissä reikiä, joilla voi soittaa joko melodiaa tai bordunaa.
Arghulilla säestetään Egyptissä ja muissa arabimaissa myös napatanssia perinteisen kansanmusiikin lisäksi. Soitettaessa käytetään usein kiertohengitystekniikkaa, jolla saadaan aikaiseksi katkeamatonta ääntä.
Egyptiläisiä arghuleita on kolmea eri kokoa: pienin on nimeltään arghul alasghar, keskikokoista kutsutaan arghul alsoghayriksi ja suurin malli on nimeltään arghul alkebir.
Myös Turkissa käytetään kaksoisklarinettia, jota yleensä kutsutaan nimellä argul tai çifte. Soittimen muita nimiä Turkissa ovat: argun, kargın, zambır, demil çifte ja demsiz çifte.
Sardiniassa soitetaan kolmoisklarinettia nimeltään launeddas ja samantapaisia soittimia löytyy muualtakin Välimeren ja Lähi-idän alueelta nimillä argul, duzele, mizmar, zumare, zummarah, zammara ja zamr. Soitinta on tavattu jopa Kiinasta asti.
Iranissa samantapainen soitin on nimeltään dozaleh (dozale), jonka ääni muistuttaa säkkipillin ääntä. Sitä kutsutaan myös nimellä zanbooreh.
Myös Karjalassa esiintyy hieman samantapainen kansanomainen klarinetti, liru, jossa on tosin vain yksi ruoko ääntä antamassa.
Barbara Hambly

Barbara Hambly (s. 1951 San Diego, Kalifornia) on yhdysvaltalainen kirjailija. Hambly kasvoi Montclairissa eteläisessä Kaliforniassa. Hän opiskeli historiaa Riversiden yliopistossa Kaliforniassa valmistuen 1975. Hän toimi käsikirjoittajana kirjoittaen muun muassa yhden He-Manin jakson. Del Rey -kustantamo julkaisi hänen ensimmäisen kirjansa 1982.
Vuosina 1994–1996 Barbara Hambly toimi Science Fiction Writers of America -yhdistyksen puheenjohtajana. Hän on voittanut Locus-palkinnon vuonna 1989 teoksesta "Those Who Hunt The Night" ja ollut useasti ehdokkaana Nebula-palkinnon saajaksi sekä useiden conien kunniavieraana.
Ebonyi

Ebonyi on yksi Nigerian 36 osavaltiosta. Se sijaitsee maan eteläosassa. Ebonyin pinta-ala on 5 530 neliökilometriä. Vuonna 2006 Ebonyissa oli 2 173 500 asukasta. Suurin etninen ryhmä ovat igbot.
Ebonyin pääkaupunki on Abakaliki. 
Ebonyi on maanviljelysaluetta, jonka tärkeimpiä tuotteita ovat riisi, jamssi, perunat, maissi, pavut ja kassava. Alueella on mineraalivaroja, mutta ei vielä merkittävää kaivostoimintaa. Siellä on runsaasti suolaa Uburun suolajärvillä ja niiden lähiseudulla.
Tasmanian tuholainen (piirroshahmo)

Tasmanian tuholainen (myös "Tasmanian paholainen", ), lyhennettynä Tassi (myös "Tassu", ), on kuvitteellinen Warner Bros. -yhtiön animaatiohahmo, joka esiintyi ensimmäisen kerran piirretyssä "Devil May Hare" 19. kesäkuuta 1954. Tasmanian tuholainen esiintyi alun perin vain viidessä lyhyessä animaatiossa vuosina 1954–1963, mutta 1980-luvun lopulla hahmo herätettiin uudelleen henkiin. Se esiintyi muun muassa Tiny Toons -animaatiosarjassa ja sai kokonaan oman piirretyn, Taz-Manian. Hahmon suomenkielisenä äänenä toimii Rauno Ahonen.
Luonne ja käyttäytyminen.
Tasmanian tuholainen perustuu oikeaan, nykyään vain Tasmaniassa elävään pussiahmaan (). Suurin ero piirroshahmon ja oikean eläimen välillä on kuitenkin sen hurja käytös ja ahnas ruokahalu. Tassilla on lähes loputon ruokahalu, ja se saattaa yrittää syödä kaikkea syötäväksi kelpaamatontakin. Yleensä Tassista kertovat piirretyt perustuvatkin sen käytökseen ja tekoihin kun se etsii lisää syötävää keinolla millä hyvänsä.
Martin Ahlström

Martin Kasimir Ahlström (s. 25. syyskuuta 1946 Raisio) on turkulainen kuvataiteilija ja graafikko. Hän on Torsten ja Hilla Ahlströmin esikoislapsi. Turun piirustuskoulusta valmistunut taiteilija debytoi vuonna 1972.
Martin avioitui Saga Marianne Thomén kanssa vuonna 1968.
Esikoinen Jan Kasimir Syntyi vuonna 1973 ja Johanna Maria vuonna 1976.
Ahlström on toiminut Turun piirustuskoulun lehtorina.
Ahlströmin grafiikka on tarkkaa ja yksityiskohtaista. Tyypillinen teos 1970-luvulta sisälsi muutamia esineitä, joilla ei muodollisesti ollut yhteyttä toisiinsa. Sommitelman tarkka jäsentäminen antoi katsojalle vapauden tulkita näkemäänsä. Hänen 1980-luvun tuotannolleen tyypillistä oli valita rajattu kohde kaupunkimaisemasta, tai tehdä sarja muutoksen alla olleesta kohteesta. Yleisin aihe oli rakennus tai tarkasti rajattu maisema.
Martin Ahlström siirtyi 1990-luvulla yhä abstraktimpaan tyyliin. Tyypillinen aihe oli edelleen työkalu tai koneen osa, jonka taiteilija muutti usein lähes tunnistamattomaan muotoon. Myös usealla värillä toteutetut työt kuuluivat hänen 1990-luvun tuotantoonsa. 
Tuotteliaana taiteilijana tunnettu Ahlström tunnetaan parhaiten grafiikastaan ja veistoksistaan. 
Hänelle annettiin Valtion taidepalkinto vuonna 1972.
Bauchi (osavaltio)

Bauchi on Nigerian 36 osavaltiosta pinta-alaltaan viidenneksi, asukasluvultaan yhdenneksitoista suurin. Se sijaitsee maan pohjoisosassa. Bauchin pinta-ala on 45 837 neliökilometriä. Vuonna 2006 Bauchissa oli 4 676 465 asukasta. 
Bauchin pääkaupunki on nimeltään myös Bauchi. 
Bauchin alueesta suurin osa on savannia. Keskiosasta pohjoiseen vallitsee Sahel-tyypinen savanni, jossa hiekkamalla kasvaa pensasryppäitä. Eteläosa on kukkuloita ja ylänköaluetta, ja se on kasvillisuudeltaan vehreämpää Sudanin savannia, joka viheriöi varsinkin jokilaaksojen kohdalta. Pohjoisosassa sataa 700 mm vuodessa, etelässä melkein kaksi kertaa näin paljon. 
Bauchin osavaltio on pääosin maanviljelysaluetta, jonka tärkeimpiä tuotteita ovat hirssi, maissi, riisi, maapähkinät. Myös karjankasvatusta harjoitetaan.
Yankarin luonnonsuojelualue, jossa elää mm. afrikannorsuja, sijaitsee osavaltion kaakkoisosassa noin 110 km Bauchin kaupungista 
Bauchin kaupungissa toimii yliopisto, Abubakar Tafawa Balewa University.
Hiidenlinna

Hiidenlinna on somerolaisen taiteilija Reino Koivuniemen työskentely- ja näyttelytilakseen rakentama matkailukohde Somerniemellä Somerolla. Luonnonkivestä ja betonista Somerniemen Keltiäisten kylässä sijaitsevan Särkijärven rannalle 1992 valmistuneessa "linnassa" on esillä Koivuniemen omia teoksia, ja siellä on järjestetty vaihtuvia näyttelyitä. 
Vuonna 2006 Hiidenlinna oli Varsinais-Suomen yhdenneksitoista suosituin matkailukohde.
Vuodesta 2008 jo eläkeikään tullut Reino Koivuniemi etsi Hiidenlinnalle ostajaa, joka olisi jatkanut näyttelytoimintaa. Vuonna 2013 Hiidenlinnan osti vihtiläisessä Vihti Ski Centerissä rinnekeskusyrittäjänä toimiva Sami Uotila. Hän ilmoitti aikovansa jatkaa linnan toimintaa likimain aiemman konseptin mukaisesti. 
Vuonna 2015 Hiidenlinnasta tuli kesäisin toimiva elämyspuisto, johon kuuluu seikkailupuisto, K.i.t.t. Ritari Ässän auto, eläinpuisto ja muita huvittelualueita. Myös Reino Koivuniemen rakentama Hiidenlinna on vierailijoille avoin.
Bayelsa

Bayelsa on Nigerian 36 osavaltiosta lounaisin. Se sijaitsee Atlantin Niger-joen sivuhaarojen suulla. Bayelsan pinta-ala on 10 773 neliökilometriä. Vuoden 2006 väestönlaskennan alustavien tulosten mukaan Bayelsassa oli 1 703 358 asukasta. 
Bayelsan pääkaupunki on Yenagoa. Sisämaa on trooppista sademetsää, jokisuisto on tyypillistä mangrovesuota.
Bayelsa on raakaöljyn ja -kaasuntuotantoaluetta: noin 30% maan öljyntuotannosta on keskittynyt Bayelsaiin. Kuitenkaan öljyn tuoma varallisuus ei ole levinnyt kaikille kansalaisille; maaseudun väki elää hankalien kulkuyhteyksien takana ja harjoittaa lähinnä kalastusta.
Alice Hoffman

Alice Hoffman (s. 16. maaliskuuta 1952 New York) on yhdysvaltalainen kirjailija.
Monissa Hoffmanin teoksissa arkeen sekoittuu fantasiaa. Teoksissa on usein romantiikkaa ja ne käsittelevät omaleimaisesti ihmissuhteita. Hänen kuuluisin romaaninsa on "Noitasisaret" (1995). Romaanista on tehty myös elokuva "Lumotut sisaret" vuonna 1998, jonka pääosissa olivat Sandra Bullock ja Nicole Kidman.
Shin’ichi Hoshi

Shin’ichi Hoshi (, 1926–1997) oli japanilainen tieteiskirjailija. 
Hoshi alkoi julkaista novellejaan vuonna 1957 perustamassaan Japanin ensimmäisessä tieteislehdessä "Uchuujin" (Avaruuspölyä). Shin’ichi Hoshi oli hyvin tuottelias kirjoittaen yli tuhat novellia. Hoshi perusti Japanin science fiction -kirjailijoiden seuran ja oli sen ensimmäisen kauden puheenjohtaja. Hoshin kertomuksia on julkaistu myös useiden muiden maiden scifi-lehdissä. Erityisen suosittu hän oli Kiinassa. Hoshilta on suomennettu kokoelma "Avaruuden terveisiä".
Bobby Womack

Robert ”Bobby” Dwayne Womack (4. maaliskuuta 1944 Cleveland, Ohio – 27. kesäkuuta 2014) oli yhdysvaltalainen laulaja-lauluntekijä ja muusikko. Hän teki pääasiassa R&amp;B- ja soul-musiikkia, ja hänen menestyksensä oli suurimmillaan 1970- ja 1980-luvuilla.
Bobby Womack teki yhdessä J. J. Johnsonin kanssa musiikin elokuvaan "Across 110th Street". Elokuvan tunnussävel on Womackin kirjoittama ja esittämä, ja se on noussut uudestaan pinnalle Quentin Tarantinon käytettyä sitä elokuvassaan "Jackie Brown" ja Ridley Scottin käytettyä sitä elokuvassaan "American Gangster".
Bobby Womackin veli Cecil Womack oli muusikko, joka tunnetaan Womack &amp; Womack -duon jäsenenä (toisena Cecilin vaimo Linda Womack, joka on Sam Cooken tytär).
Womack toipui paksusuolen syövästä toukokuussa 2012. Tammikuussa 2013 hän kertoi sairastavansa Alzheimerin tautia, jonka vuoksi hänellä oli vaikeuksia muistaa kappaleidensa sanoja ja kanssamuusikoiden nimiä.
Aerope

Aerope () oli kreikkalaisessa mytologiassa Kreetan kuninkaan Katreuksen tytär. Hänen sisaruksiaan olivat Klymene, Apemosyne ja Althaimenes.
Kun Katreus kuuli oraakkelilta, että yksi hänen omista lapsistaan surmaisi hänet, hän antoi Aeropen ja Klymenen Naupliokselle myytäväksi vieraaseen maahan; heidän veljensä oli tämän kuultuaan paennut Apemosynen kanssa jo aiemmin Rodokselle. Nauplios järjestikin Aeropen puolisoksi Pleistheneelle, Atreuksen pojalle. Suhteesta syntyi Agamemnon, Menelaos ja mahdollisesti myös Anaksibia, joka mainitaan veljesten sisareksi. Pleisthenes kuoli kuitenkin nuorena, jolloin Atreus nai Aeropen ja otti hänen poikansa omikseen.
Aerope ihastui Atreuksen veljeen Thyesteen ja petti miestänsä tämän kanssa. Kun Atreus oli löytänyt lammaslaumastaan kultataljaisen lampaan ja säilönyt taljan arkkuunsa huolimatta lupauksestaan uhrata parhaimman lampaansa Artemiille, Aerope antoi taljan Thyesteelle. Kun Mykeneen valittiin kuningasta, Thyestes sai Atreuksen lupaamaan, että valituksi tulisi se, jolla olisi kultainen lammas. Myöhemmin Atreuksesta tuli kuningas Zeuksen avustuksella.
Nestevety

Nestevety on nestemäistä vetyä.
Sen yleisin käyttökohde on avaruustoiminta, jossa sitä käytetään rakettien polttoaineena. Nestevedystä käytetään lyhennettä LH2 tai LH2. Lyhenne tulee siitä, että neste on englanniksi liquid ja vapaa vety on tavallisesti molekulaarisessa H2 muodossa mistä nimen H2-osa.
NTP-olosuhteissa vety on kaasuna, joten se tulee paineistaa ja jäähdyttää hyvin alhaiseen lämpötilaan, jotta se voidaan puristaa nesteeksi. 101,3325 kPa paineessa vety kiehuu 20,28 K (−252,87 °C) lämpötilassa.
Käyttö.
Raketti.
Ennen nestevedyn polttamista jäähdytetään yleensä moottorin suutinta, tavallisesti nestehapella. Tuloksena oleva savukaasu on varsin puhdasta vettä, jossa on aavistus otsonia ja vetyperoksidia.
Vedyn massaenergiatiheys on käytettävissä olevista polttoaineista parhaimpia, 143 MJ/kg. Tämä on noin 40 prosenttia parempi kuin muilla rakettipolttoaineilla. Nestevedyn tiheys on 70,8 kg/m³ 20 K lämpötilassa.
Vedyn tilavuusenergiatiheys taas on varsin huono. Nestevedyn varastointi vie enemmän tilaa kuin vastaavan energian varastointi jollain muulla polttoaineella. Esimerkiksi yhden bensiinilitran energiamäärää vastaa neljä litraa nestevetyä.
Nestevedyn säilyttämiseen tarvitaan monimutkainen säilytysjärjestelmä matalan lämpötilan vuoksi. Vetyä on myös vaikea saada pysymään astiassa sillä se vuotaa seinämien läpi. Vety myös heikentää säiliön rakennetta niin kutsutun vetyhaurastumisen seurauksena. Tämän seurauksena ballistisissa ohjuksissa on siirrytty kiinteisiin polttoaineisiin, koska ne säilyvät jopa vuosia ampumavalmiina.
RP-1

RP-1 () on tarkasti jalostettua kerosiinia, jota käytetään joissain rakettimoottoreissa polttoaineena. 
Se on kemiallisesti lentopetrolin kaltaista. Vaikka RP-1:n ominaisimpulssi on pienempi kuin nestevedyn, sillä on paljon muita etuja vetyyn verrattuna. RP-1 on halvempaa, sitä voidaan varastoida NTP-olosuhteissa, se on vähemmän räjähdysherkkää ja paljon tiheämpää. Erityisesti RP-1:n tilavuusenergiatiheys on paljon parempi kuin nestevedyn. Parempi energiatiheys mahdollistaa moottorille melkein kaksi kertaa vedyllä toimivaa moottoria paremman työntövoima-painosuhteen sekä myös huomattavan säästön rakettivaiheen polttoainesäiliön koossa ja painossa, joten se sopii erityisen hyvin raketin ensimmäiseen vaiheeseen, jossa suuri työntövoima ja halpa hinta ovat usein tärkeämpiä kuin hyvä ominaisimpulssi. Hydratsiiniin verrattuna se on huomattavasti vähemmän myrkyllistä ja karsinogeenistä.
Paolo Soprani

Paolo Soprani (20. lokakuuta 1844 Recanati, Maccerata – 20. helmikuuta 1918 Castelfidardo, Italia) oli italialainen harmonikanvalmistaja, joka nosti harmonikkojen valmistuksen Italiassa ja eritoten Castelfidardossa merkittäväksi liiketoiminnaksi.
Tausta.
Itävaltalainen pyhiinvaeltaja oli yöpynyt Antonio ja Lucia Sopranin talossa Castelfidardon lähistöllä matkallaan Loretoon. Hänellä oli ollut mukanaan Cyrill Demianin valmistama "Akkordion" ja hän soitti sitä perheelle. Jollain tavalla nuori Paolo-poika oppi soittimen salaisuudet. Eräiden tarinoiden mukaan pyhiinvaeltaja lahjoitti soittimen hänelle kiitokseksi vieraanvaraisuudesta, toinen tarina kertoo Paolon ostaneen soittimen. Kolmas tarina kertoo Paolon nousseen yöllä ylös ja opiskelleen soittimen rakenteen muilta salaa.
Ura.
Paolo Soprani avasi veljiensä avustuksella pienen harmonikkatyöpajan kotonaan 1864 ja muutaman vuoden päästä hän muutti isompaan taloon ja palkkasi jopa työntekijöitä. Ensimmäiset "armoniche"t myytiin lähikaupunkien markkinoilla ja toreilla. Paolo kiersi esittelemässä harmonikkojaan ja hän kehittyi myös hyväksi soittajaksi. Vuonna 1872 hän muutti Castelfidardon keskustaan ja avasi harmonikkatehtaan Piazza Garibaldilla. Hänen soittimistaan tuli menestys maaseudulla, joissa talonpojat pitivät tanssilauluista. Suosio kasvoi ja hänen soittimiaan alettiin myydä muun muassa Ranskassa. Vuosisadan lopulla harmonikkoja alettiin viedä Yhdysvaltoihin italialaisten siirtolaisten myötä.
Yritys kasvoi ja Paolo avasi uuden 400 työntekijän tehtaan Castelfidardoon Luigi- ja Achille-poikiensa kanssa. Vuonna 1900 yritys sai paljon huomiota Pariisin maailmannäyttelyssä. Paolosta tuli Brysselin ja Pariisin keksijäakatemioiden jäsen ja hän tapasi jopa Ranskan presidentin. Paolo Soprani työskenteli 70-vuotiaaksi asti, ennen kuin hänen poikansa jatkoivat yrityksen johdossa. Hän kuoli kotonaan 73-vuotiaana.
Pudasjärven välikohtaus

Pudasjärven välikohtaus oli toisen maailmansodan aikaan Lapin sodan alkuvaiheessa 28. syyskuuta 1944 tapahtunut lyhyt aseellinen taistelu Pohjois-Suomesta vetäytyvien saksalaisjoukkojen ja pohjoiseen etenevien suomalaisjoukkojen välillä. Pudasjärvellä joukot avasivat ensimmäistä kertaa tulen toisiaan vastaan.
Taustaa.
Suomi katkaisi suhteensa Saksaan 2. syyskuuta 1944. Neuvostoliiton kanssa tehtävän rauhansopimuksen ennakkoehdot edellyttivät suomalaisten vaativan saksalaisjoukkojen poistumista maasta 15. syyskuuta mennessä. Pohjois-Suomen rintamaosuutta hoitanut 200 000 miehen vahvuinen saksalainen 20. Vuoristoarmeijakunta lähti ennalta laaditun suunnitelman, Operaatio Birken mukaisesti vetäytymään pohjoiseen uusiin puolustusasemiin heti syyskuun alussa. Uudet asemat oli linnoitettu valmiiksi Karesuvanto-Ivalo -linjalle eteläisemmästä Suomesta kohdistuvaa hyökkäystä vastaan. Asemat turvasivat idässä Petsamon nikkelituotannon saksalaisille, ja toisaalta suojasivat Käsivartta ja Norjan puoleista vetäytymistietä etelään.
Saksalaisten vetäytyminen oli tapahtunut ilman taisteluja sovussa suomalaisten kanssa salaisen vetäytymissopimuksen mukaisesti syyskuun puolivälistä lähtien. Valvontakomissio oli kuitenkin saanut asiasta vihiä ja painosti suomalaisia jyrkempään toimintaan. 27. syyskuuta suomalaisjoukkojen komentajana aloitti kenraalimajuri Hjalmar Siilasvuo.
Vielä saman päivän iltana Siilasvuo antoi Jääkäripataljoona 5:lle uuden käskyn edetä pikavauhtia suoraan Pudasjärvelle. Tätä ennen joukot olivat edenneet sovitun aikataulun mukaisesti. Saksalaisilla oli tarkoitus vetäytyä Pudasjärven eteläpuolelta 30. syyskuuta, kirkonkylästä vasta 2. lokakuuta.
Lapin sodan ensimmäiset laukaukset.
Aamulla 28. syyskuuta suomalaisjoukot kohtasivat saksalaisten jälkivarmistusjoukot vartiossa Sillankorvan maastossa 20 kilometriä Pudasjärveltä Ouluun päin. Osaston komentajana toimi eversti Krenzer. Saavuttuaan alueelle suomalaiset vaativat saksalaisia antautumaan, mihin saksalaiset eivät suostuneet. Tällöin suomalaiset avasivat tulen.
Saksalaiset pyrkivät neuvottelemaan, minkä suomalaiset torjuivat. Kuullessaan tästä 20. Vuoristoarmeijan komentaja kenraalieversti Lothar Rendulic antoi 7. Vuoristodivisioonan komentajalle kenraaliluutnantti August Krakaulle vapaat kädet toimia. Krakau toimitti suomalaisille kirjeen jossa hän kuvasi etenemisen mukanaan tuomia seurauksia. JP 5:n päällikkö majuri Lounila lupasi joukkojensa jäävän paikoilleen, kunnes saksalaiset olisivat poistuneet paikkakunnalta.
Tappiot.
Kaksi saksalaissotilasta menetti henkensä, neljä haavoittui ja kaksi joutui vangiksi. Suomalaiset ottivat sotasaaliiksi yhden kuorma-auton ja moottoripyörän.
Aero Spacelines

Aero Spacelines oli yhdysvaltalainen lentokonevalmistaja, joka muokkasi Boeingin B-377 lentokoneita Guppy-lentokoneiksi, joita käytettiin Apollo-ohjelmassa tarvittujen rakettien osien kuljettamiseen.
Historia.
Aero Spacelines perustettiin Nasan Saturn V -rakettimoottorien osien kuljettamiseksi Kaliforniasta Floridaan. Osat olivat liian suuria junalla kuljetettaviksi ja laivaaminen taas kesti turhan pitkään. Lentoliikenteessä taas ei ollut tarpeeksi tilavaa lentokonetta.
Jack Conroy, entinen United States Air Forcen lentäjä ja Lee Mansdorf, lentokonemyyjä ja yrittäjä, muotoilivat Guppy-konseptin yhden päivällisen aikana.
Unexcelled Corporation valtasi Aero Spacelinesin vuonna 1967, sen taas valtasi Tracor Aviation.
Lentokoneet.
Aero Spacelines valmisti kahdeksan Guppy-lentokonetta.
Marion Power Shovel

Marion Power Shovel oli maanrakennuksessa käytettäviä koneita valmistanut yritys. Se sijaitsi Marionissa Ohiossa ja oli aikanaan 1900-1960 alansa merkittävimpiä toimijoita.
Marion Power Shovel rakensi Apollo-ohjelmassa käytetyn Crawler-transporterin.
Casualty

Casualty (aiemmalta Suomen esitysnimeltään Sairaalaelämää) on brittiläinen sairaalaympäristöön sijoittuva television draamasarja, jota on esitetty vuodesta 1986 alkaen. Sarja kertoo kuvitteellisen Holbyn kaupungin sairaalan arjesta. Sarjan tapahtumat sijoittuvat Holby Cityn sairaalan ensimmäisen kerroksen ensiapuosastolle. Samaan sairaalaan sijoittuu myös sarjan spin-off, vuodesta 1999 vuoteen 2022 asti tuotettu "Holby Cityn sairaala", joka kuvaa sairaalan ylemmissä kerroksissa sijaitsevien erikoistuneiden osastojen tapahtumia.
Sarjaa on esittänyt alusta alkaen BBC One -televisiokanava, ja sarja on maailman pisimpään tehty sairaalasarja. Suomessa sarjan jaksoja on vuosina 1999–2003 esittänyt Nelonen. Sarja palasi Suomessa ohjelmistoon "Casualty"-nimellä Yle TV2:lle 13. heinäkuuta 2017, sisarsarjan "Holby Cityn sairaalan" jättämälle ohjelmapaikalle. Sarja jatkui 19. tuotantokauden jaksoilla, jotka esitettiin Britanniassa syksyllä 2004, jatkuen täten noin kuusi vuotta edellisten Suomen jaksojen jälkeen. Sarja jäi 21. marraskuuta 2018 tauolle ja jatkui helmikuussa 2019 25. kauden jaksoilla. Lokakuussa 2019 alkoi Suomessa 29. kauden jaksojen esitys, jotka ovat esitetty Britanniassa vuosina 2014–2015. Marraskuussa 2020 Suomessa alettiin esittää sarjan 34. kautta, joka on esitetty Britanniassa 2019–2020. Täten sarjan esitys Suomessa on ottanut kiinni sekä Britannian että sisarsarjansa "Holby Cityn sairaalan" esitystahdit.
BBC ilmoitti Holby Cityn lopettamisesta vuonna 2022 ja viimeinen jakso esitettiin Britanniassa 29 maaliskuuta. "Casualty" jatkuu kuitenkin edelleen.
Roolihahmot ja näyttelijät.
Poistuneet roolihahmot ja näyttelijät (Suomen jaksojen mukaisesti).
Poistuneet henkilöhahmot ovat aakkosjärjestyksessä sukunimen mukaan.
Evi Kratzer

Evi Kratzer (s. 24. tammikuuta 1961 Arvigo) on entinen sveitsiläinen maastohiihtäjä, joka kilpaili kansainvälisellä huipputasolla vuosina 1982–1988.
Kratzer saavutti Oberstdorfin MM-kilpailuissa 1987 pronssia viiden kilometrin perinteisen hiihtotavan kilpailussa Marjo Matikaisen ja Anfisa Reztsovan jälkeen. Olympiakisoissa hän sijoittui parhaimmillaan kahdeksanneksi 20 kilometrin kilpailussa Sarajevossa 1984. Maailmancupissa Kratzer voitti 10 kilometrin perinteisen hiihtotavan kilpailun Calgaryssa tammikuussa 1987.
Monuriki

Monuriki on Fidžille kuuluva saari Tyynellämerellä, joka kuuluu Mamanucan saariryhmään. 0,4 neliökilometrin kokoista saarta ympäröi koralliriutta.
Elokuva "Cast Away – tuuliajolla" on kuvattu Monurikin saarella.
André Masson

André-Aimé-René Masson (4. tammikuuta 1896 – 28. lokakuuta 1987) oli ranskalainen taidemaalari ja kuvanveistäjä.
Masson syntyi Balagny-sur-Thérainissa mutta vietti lapsuutensa Belgiassa. Hän opiskeli Brysselissä ja Pariisissa. Hän taisteli ranskalaisten puolella toisessa maailmansodassa ja haavoittui vakavasti.
Massonin varhaiset teokset osoittavat hänen kiinnostustaan kubismiin. Myöhemmin hän siirtyi surrealismiin, ja lukuisilla täyte- ja mustekynätöillään hänestä tuli yksi automaattisen maalaamisen innokkaimmista edustajista. Massonilla oli tapana pakottaa itsensä työskentelemään ankarissa olosuhteissa, esimerkiksi syömättä ja nukkumatta tai huumeiden vaikutuksen alaisena. Hän uskoi, että pakottamalla itsensä alentuneen tietoisuuden tilaan hän pystyisi vapauttamaan taiteensa rationaalisuuden otteesta ja pääsisi sitä kautta lähemmäksi alitajuntaansa.
Massonin Yhdysvaltain-kauden teokset vaikuttivat suuresti yhdysvaltalaiseen abstraktiin ekspressionismiin.
Charles Augustin Sainte-Beuve

Charles Augustin Sainte-Beuve (23. joulukuuta, 1804 Boulogne-sur-Mer – 13. lokakuuta, 1869 Pariisi) oli kirjallisuuskriitikko, Ranskan akatemian jäsen ja yksi oman aikansa Ranskan kirjallisuuden vaikutusvaltaisimmista hahmoista.
Ornans

Ornans on kunta itäisessä Ranskassa Doubsin departementissa Burgundi-Franche-Comtén alueella.
Historia.
Kuntaan liitettiin 1. tammikuuta 2016 naapurikunta Bonnevaux-le-Prieuré.
Tunnettuja kuntalaisia.
Ornans on ranskalaisen realistisen taidemaalari Gustave Courbet'n (1819-1877) synnyinpaikka. Eräs Courbet'n kuuluisimmista maalauksista, joka tunnetaan nimellä "Hautajaiset Ornansissa" kuvaa hänen isosetänsä hautajaisia Ornansissa syyskuussa 1848. Courbet'n maalaus kuvaa todellisia henkilöitä, jotka osallistuivat hautajaisiin ja joita Courbet käytti mallinaan.
Nähtävyyksiä.
Kaupungin nähtävyyksiin kuuluu Musée Courbet.
Guitrancourt

Guitrancourt on Ranskan kunta Île-de-Francen alueella Yvelinesin departementissa. Se sijaitsee departementin pohjoisosassa Mantes-la-Jolien koillispuolella. Kunnan pinta-ala on 7,32 neliökilometriä ja siellä on arviolta 609 asukasta (vuonna 2016).
Kansainvälinen oopiumisopimus

Kansainvälinen oopiumisopimus, joka allekirjoitettiin Haagissa 23. tammikuuta 1912, oli ensimmäinen kansainvälinen huumeita rajoittava sopimus.
Historia.
Yhdysvallat kutsui kokoon kolmetoista maata Kiinan Shanghaihin vuonna 1909 vastatakseen kasvavaan kritiikkiin oopiumin kauppaa kohtaan. Sopimuksen allekirjoittivat Saksa, Yhdysvallat, Kiina, Ranska, Italia, Iso-Britannia, Japani, Alankomaat, Persia, Portugali, Venäjä ja Siam. Sopimuksessa luvataan, että allekirjoittaneet valtiot pyrkivät parhain keinoin rajoittamaan kaikkien niiden toimintaa, jotka tuottavat, maahantuovat, myyvät, jakelevat ja vievät ulkomaille morfiinia, kokaiinia ja niiden vastaavia suoloja, samoin kuin niitä rakennuksia, joissa nämä henkilöt harjoittavat kyseistä liiketoimintaa.
Sopimus otettiin osaksi kansallista lainsäädäntöä vuonna 1915 Yhdysvalloissa, Alankomaissa, Kiinassa, Hondurasissa ja Norjassa. Laajempaan kansainväliseen käyttöön se levisi vuonna 1919, kun siitä tuli osa Versaillesin rauhansopimusta.
Sopimus tuli Suomessa voimaan 1922.
Kansainliitto laajensi sopimusta Genevessä 1925. Lisäyksiin sisältyi sopimus valvontaelimestä. Siihen lisättiin myös maininta hasiksesta ja kannabiksesta, mikä aiheutti keskustelua maissa, joissa kannabis kasvaa villinä. Lopulta sanamuotoa pyöristettiin kannabiksen osalta. Suomi ratifioi laajennetun sopimuksen joulukuussa 1927, ja se tuli voimaan seuraavana vuonna. Vuonna 1928 kontrolloitavien aineiden listalla oli oopiumi, morfiini, heroiini, kokaiini, kokapensaan lehdet ja kannabis.
Vuoden 1961 Yhdistyneiden kansakuntien (YK) huumausaineyleissopimus korvasi kansainvälinen oopiumisopimuksen.
Ranskan toinen tasavalta

Ranskan toinen tasavalta oli jakso vuosina 1848–1852, jolloin Ranskassa oli tasavaltalainen perustuslaki. Jakso alkoi helmikuun vallankumoukseksi kutsutusta kansannousujen sarjasta ja päättyi, kun Louis Napoléon Bonaparte kaappasi vallan ja perusti Ranskan toisen keisarikunnan, jota johti nimellä Napoleon III.
Toinen tasavalta otti viralliseksi motokseen "Vapaus, veljeys ja tasa-arvo" ().
Viimeinen kuningas Ludvig Filip luopui kruunusta nuoren pojanpoikansa, yhdeksänvuotiaan Ludvig Filipin hyväksi 24. helmikuuta 1848 ja pakeni Englantiin. Kansalliskokous päätti aluksi nimittää nuoren Philippen kuninkaaksi, mutta päätyi tasavaltalaiseen hallitusmuotoon. Louis Napoléon Bonaparte valittiin vapaissa vaaleissa äänivyöryllä tasavallan ensimmäiseksi presidentiksi. Hän teki vallankaappauksen 1. joulukuuta 1851 ja julistautui elinikäiseksi presidentiksi ja keisariksi. 
Tasavalta ajautui heti ensimmäisinä päivinään vaikeuksiin. Sen kannatuspohja oli ensi-innostuksen jälkeen kovin ohut. Vallankumouksen oli tehnyt pieni jokuko älykköjä, radikaaleja vasemmistolaisia ja köyhyydestä kärsineitä pariisilaisia työläisiä. Maakunnissa uutta hallintoa vastaan mellakoitiin ja Elsassissa tapahtui pogromi. Radikaalien vasemmistolaisten mielestä hallitus oli liian oikeistolainen ja se mellakoi ja tuhosi suuret määrät omaisuutta. Maa joutui sisällissodan partaalle.